สินเชื่อนิคม6หมื่นล.ไม่ระคายเอ็นพีแอล
ธปท.ชี้สินเชื่อนิคมอุตสาหกรรมโดนน้ำท่วม 6 หมื่นล้านบาท ไม่สร้างปัญหาเอ็นพีแอล
18 ต.ค. 2554

ธปท.ชี้สินเชื่อนิคมอุตสาหกรรมโดนน้ำท่วม 6 หมื่นล้านบาท ไม่สร้างปัญหาเอ็นพีแอล
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าว หลังร่วมประชุมคณะรัฐมนตรีด้านเศรษฐกิจและหน่วยงานที่เกี่ยวข้องทางเศรษฐกิจ ในการประเมินผลกระทบน้ำท่วม ว่า ผลจากน้ำท่วมนิคมอุตสาหกรรม 5 แห่ง คือ สหรัตนนคร โรจนะ ไฮเทค บางกะดี และนวนคร มียอดสินเชื่อคงค้างรวมกันในระบบสถาบันการเงิน ณ เดือน ธ.ค. 2553 เป็นเงิน 6 หมื่นล้านบาท หรือ 0.75% ของสินเชื่อรวมทั้งระบบ แบ่งเป็นสินเชื่อธนาคารพาณิชย์ไทย 56% และสินเชื่อธนาคารต่างประเทศ 44% 
ธปท.มองว่า สินเชื่อที่ให้กับธุรกิจในนิคมอุตสาหกรรมเหล่านี้ถือเป็นสัดส่วนที่ไม่สูงมากเมื่อเทียบกับสินเชื่อทั้งระบบ คาดว่าระบบของธนาคารจะรองรับได้ไม่สร้างหนี้เสียจนเป็นปัญหาต่อระบบ
“จะพยายามดูแลสภาพคล่องในระบบให้มีเพียงพอ ให้ระบบการเงินเดินได้ คิดว่าสินเชื่อ 6 หมื่นล้านบาท ของนิคมอุตสาหกรรมจะไม่มีปัญหาเอ็นพีแอลต่อระบบ เพราะ ธปท. มีการติดตามประสานงานกับแบงก์ที่เป็นเจ้าหนี้ ทั้งแบงก์ไทยและแบงก์ต่างประเทศให้ดูแลสินเชื่ออย่างใกล้ชิด เพราะกระทบห่วงโซอุปทาน แต่ได้ขอให้แบงก์พิจารณาลดหย่อนการชำระหนี้และดอกเบี้ยแล้ว ที่สำคัญธุรกิจในนิคมส่วนใหญ่เป็นบริษัทขนาดใหญ่ที่มีบริษัทแม่มีฐานะแข็งแกร่ง และสินค้าที่ผลิตยังมีความต้องการซื้อที่ดี จึงคิดว่าอุตสาหกรรมเหล่านี้จะไม่สร้างปัญหา” นายประสาร กล่าว